《赠画者徐琛》
宋代·陈长方

我行江南江北山，真赏会心那可数。
独爱黄陵古庙前，四水粘天迷浦溆。
胸中历历着山川，有句如枝不容吐。
欲将写作无声诗，笔底愧非韦与许。
今年南走到闽越，归踏雪峰由后路。
蛇行山腹动十里，屏列奇峰疑八柱。
连云直拟穿天心，飞瀑横看如急雨。
盘涡雷吼又奔注，小立只忧蛟鳄怒。
何异周南太史家，西上九疑东访禹。
君能点染出江山，造物炉锤困掀侮。
李成不作郭熙死，谁谓今人不如古。
五日一水十日石，得意无烦用心苦。
君观宋迪传深趣，元在颓墙破环堵。
正如草圣得神逸，担夫争道公孙舞。
吾言有味君细听，领略当同少林祖。

作者简介：（1108—1148）宋福州长乐人，字齐之。人称唯室先生。陈侁子。高宗绍兴八年进士。为江阴军学教授，寓吴中，师从王蘋，隐居乡里，闭户研究经史，以教学者。其学主直指以开人心，使学者归于自得。有《步里客谈》、《尚书传》、《春秋传》、《礼记传》、《两汉论》、《唐论》、《唯室集》等。